## rasikānanda-deva-viracitaṁ

# śrī-śyāmānanda-śatakam

sāndrānanda-nidhiḥ prasāda-jaladhis trailokya-śobhā-nidhiḥ

pūrṇa-prema-rasāmṛtākṣaya-nidhiḥ saubhāgya-lakṣmī-nidhiḥ |

santaptaika-mahā-nidhir drava-nidhiḥ kāruṇya-līlā-nidhiḥ

śyāmānanda-kalā-nidhir vijayate mādhurya-sampan-nidhiḥ ||1||

yaṁ lokā bhuvi kīrtayanti hṛdayānandasya śiṣyaṁ priyaṁ

sākṣāc chrī-subalasya yaṁ bhagavataḥ preṣṭhānuśiṣyaṁ tathā |

sa śrīmān rasikendra-mastaka-maṇiś citte mamāhar-nisaṁ

śrī-rādhā-priya-narma-marmasu ruciṁ sampādayan bhāsatām ||2||

śyāmenaiva rasena yas tri-jagatīm ānandayaty ullasan

śyāmānanda itīrayanti kavayo yaṁ kārṣṇa-rājaṁ bhuvi |

saṅgupta-vraja-sundarendra-ramaṇī-bhāva-prakāśojjvalaṁ

taṁ vande jagatāṁ guruṁ sa-karuṇaṁ śrī-dūrikā-nandanam ||3||

### atha āśīrvāda-rūpe maṅgalācaraṇaṁ

cetaś ced virala-pracāra-madhura-premāmṛtāsvādane

kāmo mārgaṇayā vinā yadi sukhād bhāvākhya-cintāmaṇau |

ced rāgānuga-bhakti-sampadi ruciḥ sarvātma-bhāvāt tadā

śyāmānanda-suparva-pādapam imaṁ nityaṁ bhajadhvaṁ janāḥ ||4||

### atha sāndrānanda-nidhiḥ

yasya śrī-caraṇāravinda-yugala-sparśādhikārotsavā

snigdheyaṁ dharaṇī vibhāti nitarāṁ kārṣṇaiḥ stṛtā sarvataḥ |

taṁ kaṛṣṇiṁ praṇato’smi kṛṣṇa-rasadaṁ cit-saukhya-sāndrākṛtiṁ

śyāmānandam amanda-līlā-paramānandaṁ surendrarcitam ||5||

santo brahma-rasāmburāśim iha yaṁ jānanti śubhrāśayā

yaṁ suprema-rasojjvalāś ca parama-premāspadaṁ kovidāḥ |

māyā-mohita-mānasāś ca yam amī ajñā janāḥ prākṛtaṁ

taṁ vande miṣa-mānuṣākṛtim ajaṁ śrī-dūrikā-garbha-jam ||6||

pāṣaṇḍādhama-śaiva-śāktaka-mahā-daityendra-senā-yutair

vikrāntair vikalaṁ vilokya parito gāṁ kārṣṇa-senāvṛtaḥ |

āsīl locana-gocaro’tra kṛpayā yaḥ prema-śāstrānvitas

taṁ vande kali-kalmaṣaugha-dalanaṁ kārṣṇiṁ jagan-maṅgalam ||7||

māyāraṇya-carendratā-mada-bhara-procchṛṅkhalollaṅghanaṁ

saṁsāratibhayaṅkarogra-balavac-chārdūla-vikrīḍitam |

yan-nāmnā kali-kāla-saṅga-valitaṁ stambhaṁ yayau tat-kṣaṇāt

taṁ kārṣṇiṁ praṇamāmi mūrtimad idaṁ tejo mahā-bhī-bhayam ||8||

daṣṭaṁ kāla-kubhoginā nipatitaṁ saṁsāra-kūpe kalau

saṁśliṣṭaṁ viṣayāndhakāra-vidṛśāṁ yaṁ prekṣya lokaṁ gṛhī |

dattvā svāṅghry-avalamba-bhakty-agada-rāṭ-prema-janany uddharet

saṁseve vyasanārdanaṁ tri-jagatas taṁ kṛṣṇa-sūnuṁ prabhum ||9||

dagdhaḥ phalgu-viraktito’rasa-hṛdaś cādhyātmika-janato

vyāsaktaḥ kila haituka-dṛḍha-jaran-mīmāṁsakās tāpasāḥ |

anye ye kaṭhināś ca te yad-amala-premāmbu-bindu-drutāḥ

kṛṣṇānanda-sutaṁ nato’smi tam ahaṁ līlā-rasambhonidhim ||10||

magnaṁ ghora-sudustare’khila-janaṁ saṁsāra-vārāṁ-nidhau

pārāvāra-gamāgama-vyasanitam uddhātu-kāmo gataḥ |

kṛṣṇa-prema-vahitram āvirākarod yaḥ karṇadhāraḥ svayaṁ

sāndrānugraha-mūrtaye bhagavate tasmai namaḥ kārṣṇaye ||11||

### atha prasāda-jaladhiḥ

bhinnābhiḥ śrutibhiḥ smṛti-prabhṛtibhir bhrāntāḥ purāṇāgamaiḥ

siddhāntair api kṛṣṇa-bhakti-rasikāḥ syur yat-prasāda-sthirāḥ |

dūrā-nandanam ānato’smi tam ahaṁ vedārtha-sārāspadaṁ

trayya-gīta-guṇānuvadam atulānandaṁ pareṣāṁ param ||12||

vādodarka-kutarka-karkaśa-dhiyaḥ saṅkhyātisāṅkhyonnatā

vedāntādhvani pānthatām upagatā vaiśeṣikodvakra-gāḥ |

mīmāṁsā-prabalāś ca ye vyasaninaḥ pātañjale te’bhavan

yasyānugraha-leśato’cyuta-parās tasmai namaḥ kārṣṇaye ||13||

vāṇī yasya vinodinī suviduṣāṁ govinda-vārtāṅkitā

līlā yasya śubhāṅkarī tri-jagataḥ kṛṣṇānurāga-pradā |

hāso yasya madāndhakāra-dalano nānā-madāndhātmanāṁ

dṛṣṭir yasya kṛpāvaloka-madhurā tasmai namaḥ kārṣṇaye ||14||

sauśīlyena vinodayan sujanatāṁ mānena duṣṭān nayan

kaiṅkaryaṁ parimodayan kila balāt pāṇḍitya-sārair budhān |

viśvaṁ kṛṣṇa-rasāvahena vapuṣā niḥśeṣam ānandayan

ṣāḍguṇyādbhuta-vīryavān vijayate ko’pi prabhūnāṁ prabhuḥ ||15||

netrānanda-kiśora-hāri-murājid-dāmodara-śrī-hari-

śrī-gopī-bala-ratna-māthura-mukha-sva-grava-khaṇḍanī yaḥ |  
loke’smin prakaṭāny amūni kṛtavāṁs tejo-'ṅkitāny ātmanas taṁ

kārṣṇiṁ dyu-maṇiṁ bhaje bhava-mahā-duḥkhāndhakāra-dviṣam ||16||

dainyād ambara-sannatendra-vibhava-prauḍhātya-līlotsavaḥ

sainya-dambara-samvṛtātibalavat pāṣaṇḍa-senotsavaḥ |

vāṅ-mādhurya-viśīrṇa-dāmbhika-kulaunmukhya-prabhāvotsavaḥ

ko’pi prema-durandharo’stu jagad-ānandāya kārṣṇotsavaḥ ||17||

uddharmāsura-śekharān atibalān māndyaṁ nayaṁs tejasā

sva-prāṇeśa-yaśo-'mṛtaiḥ kali-tapaḥ-kliṣṭaṁ jagat plāvayan |

vidvan-mānya-madācalaṁ vimala-cid-dāmbholinā dārayan

jīyāt kārṣṇi-purandaro bhuvi sadā kārṣṇāditeyāgraṇīḥ ||18||

aśleṣāt kali-ghora-duḥkha-dahanā-jvālopataptāśayā

magnā yasya kṛpākulād vraja-vadhū-prāṇeśa-līlā-rase |

taṁ vande karuṇāmburāśim adhika-prīti-prasannānanaṁ

premānugraha-vigrahaṁ guru-bhāvottāpāvali-nigraham ||19||

duṣṭā vyādha-pulinda-hūṇa-yavanāḥ śumbhāḥ khasāḥ pukkaśā

ye cānye’śubha-vṛttayaḥ supatitāḥ krūrān tyaja durhṛdaḥ |

yal-līlā-śravaṇāmṛta-svadanatas tyakta-svabhāvā babhuḥ

premānanda-rasojjvalas tam adhamoddhārāvatāraṁ bhaje ||20||

### atha trailokya-śobhā-nidhiḥ

yat-pādābja-parāga-rāgi-hṛdayās tīvrānurāgā janāḥ

śrī-kṛṣṇa-pratimūrti-śeṣa-nilayāḥ kṣma-maṇḍale sarvataḥ |

āsan kīrtana-nartanādi-rasikāḥ sa-prema-sevā-parās

taṁ gopīsa-nitānta-bhakti-sukhadaṁ kaṛṣṇiṁ bhaje’ntar hṛdi ||21||

yal-līlā-rasa-sāgarottha-madhubhid-vārtā-navīnāmṛtaṁ

tan-mādhurya-kalā-prasaṅga-valitotkāṇṭhātirāgākulāḥ |

pātuṁ mukta-mumukṣavo viṣayinaś cec chānti-tṛṣṇoddhatās

tyakta-sva-sthiti-vaibhavā rasavate tasmai namaḥ kaṛṣṇaye ||22||

premollasa-ghanaṁ rasonnati-ghanaṁ lāvaṇya-lakṣmī-ghanaṁ

san-mādhurya-ghanaṁ kalāvali-ghanaṁ tejo-ghanaṁ śrī-ghanam |

dhairya-sthairya-ghanaṁ kṛpā-bhara-ghanaṁ śobhā-ghanaṁ hrī-ghanaṁ

vande daura-maho-ghanaṁ sukha-ghanaṁ līlā-ghanaṁ cid-ghanam ||23||

yad-vaktrāmbuja-niḥsṛtācyuta-kathā-mādhvīka-pānonmado

muktiṁ paśyati śampavad itarān vantānnavad vargakān |

bhūtiṁ cāpy aṇimādikāṁ kuhukavac chakradikaṁ raṅkavat

taṁ sākṣād vraja-sundarī-priya-rasāsvādānubhavaṁ bhaje ||24||

śyāmāṅgaṁ vraja-nāgarasya dayitā-bhāvollasan-mānasaṁ

gopī-kānta-vicitra-manmatha-kalā-vaidagdhya-līlā-pratham |

antar-bhāva-vilāsi-hāva-valitaṁ rāgānubhāvojjvalaṁ

taṁ seve madhurātmakaṁ vraja-vadhū-bhāvāptaye nityasaḥ ||25||

### pūrṇa-prema-rasāmṛtākṣaya-nidhiḥ

prauḍha-prīti-mayaiḥ payobhir atala-sparso’nukampā-kṣama-

vātsalya-praṇayānurāga-madhurālāpadi-kallolavān |

hrī-lakṣmī-suvidagdhatādi-taṭinī-śreṇībhir āliṅgitaḥ

śyāmānanda-maharṇavo diśatu naḥ pūrṇo mano-dohadam ||26||

rādhāyā dayitaṁ sakhīṁ bhagavataḥ kṛṣṇasya nitya-priyaṁ

kāñcit prema-rasātmikāṁ vraja-vadhū-yūthāgrimāṁ mohinīm |

rāsollāsa-vilāsinīṁ rati-kalā-vaicitrya-sīmāṁ navāṁ

premānanda-vinodinīṁ rasavatīṁ śyāmāmṛta-syandinīm ||27||

vṛndāraṇya-vane yamī-taṭa-bhuvi śrīmat-kadambāṭavī-

madhye kalpa-taros tale sumanasāṁ reṇūtkarair dūsare |

cintā-ratna-maya-sthale suvimale gopāṅganā-maṇḍale

kṛṣṇasyāntika-saṁsthitaṁ kula-pateḥ śrī-yoga-pīṭhopari ||28||

tāruṇyāṅkura-mādhurī-parilasat-kaiśora-citra-śriyaṁ

śrī-godhug-yuva-rāja-matta-madhupa-krīḍā-kalā-vallarīm |

niḥśeṣādbhuta-rūpa-rāśī-ramaṇī-cūḍāvataṁsa-srajaṁ

vailakṣaṇya-samullasan-nava-rasa-protsāri-līlotsavam ||29||

bibbokodaya-cāturī-madhurima-prollāsi-līlodyamaiḥ

prāṇeśasya rasojjvalaṁ nava-navaṁ rasotsavaṁ tanvatīm |

helodañcad-anaṅga-raṅga-vilasat-saundarya-sārācitāṁ

nānā-keli-taraṅga-saṅgam avalat-saubhāgya-sampad-dhurām ||30||

### atha saubhāgya-lakṣmī-nidhiḥ

vaidagdhī-nikuramba-keli-vasatiṁ mādhurya-kallolinīṁ

lāvaṇyāmṛta-dhoriṇīṁ parivalac-cāturya-līlā-rasam |

lālityotkara-satkṛti-pravilasat-pratyaṅga-bhaṅgi-śata-

prākaṭyādbhuta-mādhurī-parimalākṛṣṭa-priyāntar-dṛśam ||31||

vidyut-kuṅkuma-ketaki-kanaka-sad-gorocana-campaka-

sphīta-śrī-haritāla-paṅka-suṣama-sampad-viḍambi-dyutim |

bibhrāṇaṁ bhramarājanāmbuda-tamaḥ pronmilad-indīvara-

śreṇī-mañjulam ambaraṁ viracayat kāntaṅga-saṅga-bhramam ||32||

## santaptaika-mahā-nidhiḥ

sāndra-snigdha-sukucitāsita-kacāṁ jaijhyac-catākollasad-

dhammilla-dyuti-mañjarī-parimalāṁ piñchāvataṁsojjvalām |

rocirbhir mukha-maṇḍalasya madhuraiḥ kandarpa-kallolibhir

mānāḍhyam upamāna-puṅgava-ghaṭaṁ hāsyāspadaṁ kurvatīm ||33||

navyendu-pratimālikā-pravilasat-sindūra-bindu-cchaviṁ

vyālolālaka-bhṛṅga-rāji-lalita-vyākośa-vaktrāmbujām |

bhrū-vallī-dyuti-ninditātanu-dhanuḥ śauṭīrya-sāroddhatīṁ

śaśvan-māra-madālasāṁ vikiratīṁ dṛṣṭiṁ priye mohinīm ||34||

khelat-khañjana-yugma-vibhramatara-spardhi-kṣaṇendīvarāṁ

kāma-kṣmāpati-sāyaka-pratibhaṭāpāṅgāvaloka-cchatām |

rājat-kajjala-locanācala-lasac-cāturya-pūjā-sphurat-

kandarpeṅgita-cārutā-nava-sudhā-pronmādita-preyasam ||35||

mugdha-śrī-kaladhauta-sūtra-kalita-bhrājiṣṇu-muktollasan-

nāsāgrāṁ vara-bandhujīva-paṭalī-rociḥ-suramyādharām |

bhāsvan-mauktika-rāji-vaibhavam idaṁ diṅ-maṇḍalaṁ kurvatāṁ

dantānāṁ kiraṇojjvalaṁ paramayā mandaṁ hasantīṁ rucā ||36||

īṣan-mañjula-komala-smita-sudhā-svar-dīrghikā-nirjharaṁ

mañjv-ālāpa-taraṅgitaṁ vikiratīṁ prāṇādhināthe rasāt |

tāmbūla-drava-sundarādhara-radāruṇya-praśastyā muhuḥ

kīdṛṅ-miśra-vimoha-bhājam atulaṁ rāgaṁ nayantīṁ patim ||37||

preyaś-cumbana-lagna-naga-latikā-rāgati-lakṣmī-sphurad-

gaṇḍānta-pratibimba-soṇimā-lasad-ratnojjvale kuṇḍale |

vāsantī-stavakāvalim api daronmilat-prasūnodarīṁ

rolambāvali-lalitaṁ śravaṇayoḥ kṛṣṇārpitaṁ bibhratīm ||38||

samphullāmbuja-kaccha-vibhrama-milad-bhṛṅgābham atyujjvalaṁ

śyāmaṁ bindum atīva-cāru cibuke snigdha-tviṣaṁ bibhratīm |

rājan-nūtna-suratna-yatna-ghaṭita-graiveyakodbhāsitāṁ

kastūrī-ghanasāra-kuṅkuma-lasac-chrīkhaṇḍa-liptāṅgikām ||39||

ratnodyotita-sundarāṅgada-pariṣvaṅgātirājad-bhujaṁ

kṣauṇī-bhṛd-bhida-śubhra-ratna-valaya-śreṇī-sphurac-chrīkaram |

divyan-mañjula-mūdrikā-maṇi-lasad-raktāṅguli-pallavaṁ

kandarpeṣu-manoramaiḥ kararuhair agre karair bhrājitam ||40||

antar-mugdha-manoja-keli-rabhasa-vyāmugdha-rādhāpati-

śrī-hastāmbuja-citritaṁ sulalitaṁ kastūrikā-patrakam |

muktā-hāra-vihāra-mañjula-rucor vakṣojayoḥ pītayoḥ

phullaṁ nīla-saroja-dāma dadhatīṁ kānthe ca kṛṣṇārpitam ||41||

kṛṣṇoraḥ-parirambha-saṅgi-taralodāra-tviṣoddyotitaḥ

preyo-dṛg-vara-mīna-keli-gṛha-sad-romāli-kālindikam |

unmīlan-nava-yauvanārṇava-milat-kaiśora-kallolinī-

kallolābha-vali-trayī-latikayā citra-śriyā śobhitam ||42||

cāru-kṣāma-sumadhyamaṁ pṛthutara-śroṇi-rasan-mekhalaṁ

sac-cāmīkara-rambhikotkara-mada-prolluṇṭhanoru-dvayim |

pratyagra-sthala-paṅkajāruṇa-javā-puṣpāvali-śrīmuṣā

rucy-alaktaka-rāga-ramya-rucinā svāṅghri-dvayenācitam ||43||

gacchantyā kalahaṁsa-rāja-padavīṁ cittaṁ harantyā balān

nānāścarya-vibhaṅga-citra-padayā līlā-lasac-chrī-bhṛtā |

gatya nūpura-nikvanair lalitayā vismāpayantīṁ hariṁ

pādāmbhoja-nakhāñcala-dyuti-dhutānantendu-lakṣmī-madam ||44||

trailokyādbhuta-saubhagāṁ pratilava-pratyagra-veśāmalāṁ

sarvaścarya-camakṛtākhila-kalā-pāṇḍitya-sarāspadam |

vāsantī-vara-keli-kuñja-nilayāṁ govinda-netrotsavāṁ

śṛṅgārāmṛta-dīrghikāṁ vrajapati-śrī-gaura-vakṣo-maṇim ||45||

## atha drava-nidhiḥ

kṛṣṇa-prīti-sudhāvahaṁ rasamayīm ullāsi-hāvāvaliṁ

kandarpāgama-tattva-sāra-kalita-krīḍā-kalā-peśalām |

sāndrānanda-rasaika-nirjhara-darīṁ saṅgīta-ratnākaraṁ

śrīmat-kuñja-dhārādhipa-praṇayinīṁ śrī-rāsa-līlā-nidhim ||46||

vaṁśī-mañjula-gāna-sudhruva-milan-nādāmṛtodgāriṇā

niṣkūjat-parivādinī-kalā-rava-vyāmiśra-līlā-juṣā |

tri-gama-svara-mūrcchanonnāsa-valatanona-pañcāśata

kāntaṁ gāna-bhareṇa rāsa-militaṁ vyāmohayantīṁ kvacit ||47||

kūjan-nūpura-kāñci-veṇu-valayodāra-svanālambinī

bhramyad-gopa-nitambinī-jana-kalottāna-svarodgānake |

śrīmac-chrī-naṭa-nāgarendra-naṭana-mande sutauryātrike

nṛtyantīṁ saha śauriṇā nava-navānanda-svarūpe kvacit ||48||

pratyaṅga-praṇaya-sthiti-prativalan-navyānurāga-śriyau

snigdhābhir lalitādibhiḥ parivṛtau līlā-taraṅgāmbudhau |

anyonyaṁ vadanendu-varya-suśamālokātilubdhekṣaṇau

gopī-maṇḍala-maṇḍite vidadhatau rāsotsave tāṇḍavam ||49||

dampatyoḥ kamanīyayo rasavator lakṣmī-bhṛtor etayor

anyonyaṁ dyuti-mādhurīṁ prapibator dṛṇ-pātra-bhaṅgyāṅgikīm |

nṛtyaṁ viśva-dṛg-utsavaṁ sumukhayor ity ukti-līlollasat-

somābhā-prabhṛti-vrajāmbuja-dṛg-ullāsa-praśaṁsā-mudau ||50||

aṅghri-nyāsa-vicitra-bāhu-dhutibhir bhaṅgi-śatair netrayoś

cillī-vallarī-vibhramaiḥ smita-lavair mugdhāṅga-bhaṅgair api |

ramyaiḥ kaṅkaṇa-śiñjitaiḥ kala-tulākoṭi-svanair vallakī-

kāñcī-vaṁśi-mṛdaṅga-vādya-kalitaiḥ sammohayantau mithaḥ ||51||

asta-vyasta-vilāsa-lola-dalakau gaṇḍe calat-kuṇḍalau

smerau sundara-keśa-pāśa-vigalad-vyākośa-mallī-srajau |

vibhraśyat-kuca-paṭṭikā-muralikāv anyonya-saṁsparśana-

sphītānaṅga-rasau mitho nava-rasenābaddha-hastau muhuḥ ||52||

unmīlan-madanaṁ pariśrama-galad-gharmāmbu-bindv-ākulaṁ

hastenāmbuja-śantamena vadanaṁ premāṇ mṛjantau mithaḥ |

kālindī-puline vane priyatamau tālair vipañcy-utthitaiḥ

śrī-rādhā-vrajanāgarau naṭa-varau sannartayantīṁ kvacit ||53||

mūrtiṁ svām apidhāya yas tanubhṛtāṁ sampreritaḥ preyasā

viśvānugraha-mūrtinā manujatā-nāṭyaṁ vrajal-līlayā |

premāṇaṁ caraṇābjayor janayati śrī-gopa-kanyā-pates

tāṁ kṛṣṇa-praṇayāspadaṁ rasamayaṁ kāruṇya-mūrtiṁ bhaje ||54||

## atha kāruṇya-līlā-nidhiḥ

kālindyā maṇi-rodhasā madhurayā gāmbhīrayā mādhava-

premānanda-dayājanāmbudatamaḥ-śyāmāmbhasā pūtayā |

vyākośāmbuja-rāji-śuṣmi-madhupa-śreṇībhir āghuṣṭayā

kūjat-koka-marāla-sārasa-kula-krīḍā-kalā-juṣṭayā ||55||

śaśvad-rāsa-pariśramākula-vapur-gopāravindekṣaṇā-

viñcholi-ruci-mañjarībhir abhito gaurāyita-jyotiṣā |

prauḍha-nanda-vidhāyi-lola-laharī-śreṇī-bhujāliṅgita-

śrī-gopīsa-tanu-cchavi-dvi-guṇita-śrī-sampad-āmodayā ||56||

keli-srasta-vikāśi-citra-sumano-dāmāli-vāhi-sthira-

srotobhir nayanāvaliṁ nava-navānandaṁ nayantyā muhuḥ |

śrīmat-kṛṣṇa-tad-aṅganā-ghana-rasa-krīḍotsava-sphītayā

rāsa-praskhalitāṅga-rāga-pulinodāra-śriyā veṣṭitam ||57||

kāntaiḥ kalpa-mahīruhair vratatibhiḥ phulla-prasūnāvali-

smerābhir madhu-sampad-aśru-jharibhiḥ kāntābhir āliṅgitaiḥ |

unmilat-pulakābha-kuntala-kula-bhrājiṣṇubhiḥ koraka-

śreṇī-mañjula-manda-hāsa-lalitair āmūlam ullāsibhiḥ ||58||

āsiñcan-makaranda-gandha-laharī-lubdha-dvirephākula-

pratyagrotkaca-suna-pallava-bhareṇa namra-śākhotkaraiḥ |

susnigdha-cchadanojjvalair nava-bhavad-gucchāvali-mañjulair

udyan-nūtana-mañjarī-vilasitaiś citrair varair ākulam ||59||

pronmīlan-nalinī-lavaṅga-latikā-sat-ketakī-mallikā-

vāsantī-nava-mālikā-nava-vadhū-dākṣiṇyato mantharaiḥ |

kālindī-laharī-kaṇotkara-samutsāri-prasārācitair

gopī-yūtha-dukūla-lolana-paraiḥ saṁsevitaṁ marutaiḥ ||60||

vyaktālaktaka-lāñchanaiḥ parigalad-divyāṅga-rāgāhitair

bhraśyan-nūpura-hāra-piñcha-rasanā-vanya-sraja-saṅkulaiḥ |

talpaiḥ pallava-kalpitaiḥ sumanasāṁ varṣonnatai rajata

kuñjāvāsa-śatena bhṛṅga-nṛpater ākrīḍakenātatam ||61||

vāṇī-gāna-rasotsavaṁ gati-mahā-nṛtyaṁ cid-ānandathur

jyotiḥ prema-paraṁ sudhāmaya-jalaṁ cintāmaṇi-kṣmā-talam |

hṛdyaṁ vidruma-pallavaṁ śikhari-bhit-pāśāna-patrotkaraṁ

muktā-koraka-cāru-hīra-sumano-māṇikya-nānā-phalam ||62||

śārī-kīra-kapoṭa-ṣaṭpada-kuhū-kānthāvali-gāyakaṁ

gāyan-matta-mayūra-nartaka-varaṁ bhūṣā-suvādyotkaram |

vaṁśī-gāna-paraspara-sulalitaṁ sarvartubhiḥ sevitaṁ

dik-cakraṁ sumano-rajaḥ-samudayaiḥ sampādayad-dhūsaram ||63||

sarvāścarya-rasaika-sīma paramānandaika-dhāmāmalaṁ

rājan-maṇḍala-bandha-nartana-ghaṭā-koṭi-prasārojjvalam |

ambhoja-dhvaja-vajra-mīna-kalaśa-cchatrordhva-rekhādikair

gopīnātha-padāmbujāṅka-nikarair ullāsi vṛndāvanam ||64||

tan-nāthaṁ ca rasātmakaṁ vraja-caraṁ kāntaṁ kiśoraṁ hariṁ

pronmīlan-nava-yauvanaṁ naṭa-varaṁ gopāṅganā-vallabham |

tiryag-grivam imaṁ tribhaṅga-lalitaṁ vaṁśī-karaṁ sundaraṁ

gopī-maṇḍala-madhya-gaṁ sura-taror mūle niviṣṭaṁ sukham ||65||

viśvāścarya-camatkriyākhila-kalā-līlormi-pāthonidhiṁ

saundaryādy-asamordhva-rūpam atula-prema-priya-maṇḍalam |

tattvaṁ taṁ muralī-ravāmṛta-rasair viśvasya vismāpanaṁ

lāvaṇyāmṛta-rāśīm ujjvala-rasānandādhidevaṁ param ||66||

śrīmad-rāsa-rasotsukaṁ nava-ghana-śyāmaṁ prasannānanaṁ

bibhrāṇaṁ vasanaṁ taḍid-dyuti-haraṁ citraṁ ca vanya-srajam |

susmeraṁ madhurākṛtiṁ malayajālepa-sphurad-vigrahaṁ

gopīnaṁ nayanotsavaṁ nava-nava-kalpāticitra-dyutim ||67||

tiryag-dakṣa-lalāṭa-paṭṭa-mīlitam utphulla-mallī-srajā

guñjad-bhṛṅga-manojayā valayitaṁ mayūra-piñchojjvalam |

susnigdhaṁ vraja-nāgarī-viracitaṁ cūḍāṁ navāṁ bibhrataṁ

cāru-śrī-mukha-candramaś-chavi-lava-vyākṣipta-candrāyutam ||68||

vyālolālaka-darśanīya-tilakaṁ līlonnata-bhrū-yugaṁ

khelā-cañcala-khañjarīṭa-paṭimā-vyakṣepi-netrāmbujam |

dhīrāṇāṁ kuṭilāvalokana-śara-śreṇībhir eṇīdṛśāṁ

pātivratya-mahādri-setum acalaṁ sañcālayantaṁ balāt ||69||

lambi-svaccha-suvṛtta-mauktika-lasan-nāsāgram abja-dvayīṁ

bibhrāṇaṁ maṇi-kuṇḍale ca makarākāre cale karṇayoḥ |

sindūrāruṇa-bimba-vidruma-mahā-māṇikya-ramyādharaṁ

muktā-dāḍima-bīja-kunda-śikhara-śrī-nindi-dantāvalim ||70||

pīyūṣādhika-mādhurī-parimala-pratyakṣara-vyāhṛti-

vyāmiśra-smita-leśa-sundara-mukha-snigdhi-kṛta-strī-janam |

ābhīrī-haṭha-kaṇṭha-dhāraṇa-paraṁ nāgendra-śuṇḍopamaṁ

rājat-svāṅgada-kaṅkaṇormī dadhataṁ dvandvaṁ bhuja-daṇḍayoḥ ||71||

bhāsvan-mauktika-hāra-kaustubha-maṇi-śrīvatsa-sal-lāñchanaiḥ

śrīmad-gopa-vilāsinī-stana-taṭī-pātrāvali-mūdrayā |

gandhonmādita-cañcarīka-paṭala-vyākośa-nīpa-srajā

rūpa-mohitayā śriyā ca vilasad-vakṣaḥ-kapāṭodaram ||72||

vyāmugdha-bhramarāṅganāvali-lasat-tāpiñcha-cāru-sphurad-

roma-śreṇī-suvigrahaṁ trivalimat-kāntodare bandhuram |

gopa-strī-samudāya-netra-śapharī-jīvātu-nābhi-hradaṁ

niṣkūjan-maṇi-kāñcī-dāma-khacita-śroṇī-taṭī-mañjulam ||73||

gopī-citta-karīndra-bandhana-maṇi-stambhoru-yugmaṁ naṭac-

chrīmad-gokula-nāgarī-pada-gati-spardhī-bhraman-nūpuram |

pādāgra-cchavi-mādhurī-vijita-sat-kūrmendu-kāntiṁ javā-

puṣpāli-nava-pallavāmṛta-śarat-paṅkeruhāṅghri-dyutim ||74||

dambholi-dhvaja-cakra-goṣpada-yava-vyomārdha-rekhāṅkuśa-

cchatrendrāyudha-mīna-saṅkha-kalaśāmbhojāṅkita-śrī-padam |

kurvāṇaṁ jita-candra-darpaṇa-maṇi-śrīman-nakhendu-tviṣā

brahmānanda-sudhāmbudheḥ śata-śataṁ sampūrti-kallolakam ||75||

kāñcid viśva-vimohinīṁ tanumatiṁ saṁsiddhi-vidyāṁ navāṁ

mūrtaṁ kañcana mantra-rājam abalā-kaula-vrata-stambhanam |

kāñcit kānana-devatāṁ ghana-ruciṁ mugdhāṁ lagantīṁ śriyaṁ

kāñcid bhrānta-nadīṁ vadhū-dhṛti-tarīṁ sammajjayantīṁ balāt ||76||

kiñcil loka-vilocanasya madhurāsvādaṁ padārthaṁ paraṁ

kañcic citta-mahotsavaṁ rasamayīṁ kāñcit praśasyāṁ kalām |

govindaṁ madhuraiḥ smitair upadiśaty ānanda-mūrtiṁ janān

yaḥ premṇā karuṇo vivardhayatu naḥ kṛṣṇe ratiṁ ko’pi saḥ ||77||

### atha śyāmānanda-kalā-nidhiḥ

kālindyā upakūlato nava-nave samphulla-vāsantikā-

kuñje mañjuni vibhramad-bhramarikā-sandoha-jhaṅkāriṇī |

kaṅkelli-prasavāvali-viracite talpe niviṣṭau sukhaṁ

vyāmugdhau rati-vibhramai rasa-cala-svāntau kalā-kovidau ||78||

śrīman-navya-kiśora-sundara-varau tāruṇya-lakṣmy-ācitau

lāvaṇyotka-rasa-ghanau nava-rasollāsa-sphurad-vibhramau |

mādhurya-prakārācitau smara-kalā-vaidagdhya-sārāspade

paśyantau nayanotsavaṁ nava-navaṁ pratyaṅga-bhaṅgiṁ mithaḥ ||79||

gaurī-śyāmalakau nave mṛdutare cīne rase vallabhe

navyendīvara-kāñcana-dyuti-hare paṭṭāmbare bibhratau |

kastūrī-nava-kuṅkumākta-vapuṣau līlāmṛtāmbhodharāv

aśrāntābhinavau svayaṁ śuci-rasau śrī-sāgarau nāgarau ||80||

bhramyad-bhṛṅga-dara-sphuṭad-vicakila-srag-dhāriṇau hāriṇau

raty-āśvāsana-bhāṣaṇaika-nipuṇau narmāmṛtāsvādinau |

āviddhaika-rasau sukeli-rasikau premānubhāvojjvalau

pronmīlat-kilakiñcita-smara-kalā-viśvag-vilāsa-spṛhau ||81||

kṣīraṇau madanāsavena suratonmāda-praharṣoddhatau

śṛṅgārotsava-sindhu-saṅgama-rasollāsati-mugdha-dyuti |

anyonyaṁ pratikalpitātanu-raṇa-kalpāvalokotthita-

sphārotsāha-rasa-pravāha-kalitānaṅgati-saṅgāśrayau ||82||

antar-mugdha-manoja-raṅga-kalitair anyonyam āliṅganaiḥ

pūrṇa-prema-sunirbharai rasa-bharād ekāyamānākṛti |

ālokotthita-manmathormi-capalau cumbātilubdhādharau

cāturyāvali-peśalau smara-kalālāpāmṛtodgāriṇau ||83||

premāndhau rati-lampaṭau nava-nava-krīḍā-kalā-saṅgatau

prauḍhānanda-dhurandharau manasijollāsa-śriyā rājitau |

krīḍā-kūṭa-vilokana-smita-calad-dhairyāvalambhau valan-

māra-krīḍana-saṅgaronnati-galad-gharmārdra-sarvāṅgakau ||84||

visraṁsad-ghana-nīla-kuñcita-kaca-srastātimuktā-srajāv

antar-mohana-kelija-smara-madāveśātiramyānanau |

bibhrāṇau cala-cūrṇa-kuntala-cayaṁ vaktrābjayoḥ sundaraṁ

svedāmbhaḥ-kaṇa-jala-dhauta-tilaka-śrīmal-lalāṭodarau ||85||

madyan-manmatha-navya-kārmuka-śara-śreṇi-trilokī-jaya-

prauḍha-śrī-mada-hāriṇo rati-raṇotsāhonnatiṁ tanvatoḥ |

mugdhaiś cilli-dṛg-antayoś cala-daśāṁ kāñcin nayantau mithaḥ

samyak-kauśala-nārtakī-vśrīra-kala-saṁspardhibhir vibhramaiḥ ||86||

īṣan-mudritayor madād alasayoḥ karṇānta-maitrī-juṣor

unmīlan-nava-nīla-śoṇa-rucirāmbhoja-dyuti-śrī-muṣoḥ |

akṣīṇācita-pakṣmabhir madhurayor vaktrāvalokāyuṣoḥ

sākūṭa-smitam iṅgitair nayanayor ullāsayantau mithaḥ ||87||

antaḥ-khelad-anaṅga-saṅgara-bhavan-mūrcchokṣaṇāmbho-nibhais

tanvadbhiḥ śrama-vāri-bindubhir alaṁ lāmpaṭyam akṣṇo rucā |

mugdhe mohana-modanaika-mahite vaktrāmbuje sa-smite

nāsāgre vara-mauktike ca lalite sphīta-tviṣi bibhratau ||88||

smāyaṁ smāyam anaṅga-raṅga-madhurair bhaṅgī-śataiḥ sauratair

darśaṁ darśam anukṣaṇaṁ madhurimādhāre cale kuṇḍale |

anyonyaṁ nava-karṇikāra-sumano-gucchāvataṁsa-cchatā-

rājac-cāru-kapola-cumbana-rasāsvādair atṛptiṁ gatau ||89||

anyonyārpita-mañjuloraga-latam āsvādayantau valan-

narmokti-pramadollasat-smita-lasad-bimboṣṭha-kānti-cchatau |

dor-dāmāguru-saurabhaṁ maṇi-maya-graiveyakodbhrājite

ramyaṁ kaṅkaṇa-mudrikaṅgada-rucā kānthe’rpayantau mithaḥ ||90||

kastūrī-makarī-tad-aṅka-madhure vakṣoja-vakṣaḥ-sthale

bibhrāṇau karajāṅkite hṛdi pariṣvāṅgojjvale śrī-yute |

romāli-taṭinī bali-traya-mahā-vīci-sunābhi-hrada-

bhrāmyan-mugdha-viśāla-dṛṣṭi-sapharī-yugmoddhṛtam akṣamau ||91||

līlā-bhaṅgura-madhyamau gurutara-śroṇi-skhalan-mekhalau

ramyoru madanāmbudheḥ plava-varau ālambyamānau mithaḥ |

kūjan-nūpura-rājitāṅghri-jalajau śrīman-nakhendu-tviṣaṁ

lāvaṇyena natānanaṁ vidadhatau kandarpa-koṭy-arbudam ||92||

anyonyaṁ nikhilāṅga-saṅgama-rasāvādottha-bhāvākulāv

ārūḍhaṁ rasa-vāridher udarato magnau vilāsāvadhi |

sambhogāṅka-manoramāṅga-latikau vṛndāvanendrāv imau

dhyāyan ko’pi rasātmako bhavatu naḥ kṣemāya līlā-tanuḥ ||93||

## atha mādhurya-sampan-nidhiḥ

dyūte jitvara-māninaṁ vraja-patiṁ nirjitya vaṁśīṁ balāt

karṣantīṁ kara-paṅkajāt priya-sakhī-yūthagrimāṁ rādhikām |

sa-vrīḍa-smita-sundarāsyam api taṁ kṛṣṇaṁ kvacid yaḥ smaran

smerāsyaḥ pramadotkarātivivaśaḥ stambhaṁ samālambate ||94||

raṅge taṁ sumano-yudhi pravikaśat-puṣpotkaraiḥ kalpite

puṣpāstrāṇi vimuñcatīṁ priyatame rādhāṁ śākhibhir yutām |

tasyām uccala-puṣpa-śastram akhile’py ujjhantam āli-jane

yaḥ kṛṣṇaṁ ca hṛdā smaran kvacid uru-premojjvalaṁ svidyati ||95||

krīḍantīṁ yamunā-jale ghanarasaṁ prāṇeśvare siñcatīṁ

ālibhiḥ saha rādhikāṁ suvasanaṁ mugdha-smitāṁ mohinīm |

tasya locana-khañjarīṭa-naṭana-stabdhāyitāṁ yaḥ smaran

smeraṁ kṛṣṇam api kvacit sapulako magno rase vepate ||96||

kānta-śrī-rasikendra-ballava-maṇe śrī-rādhikā-vallabha-

prāṇeśa-praṇayāmbudhe vraja-pate govinda gopī-pate |

vṛndāraṇya-mahendra-rāsa-rasika-pratyagra-megha-dyute

kṛṣṇeti-pramadātigadgada-padaṁ yo mañju vakti kvacit ||97||

śrī-saurer virahe trivarṇa-kuliśe karṇāṅganāntaṁ gate

sadyas taj-janita-jvara-vyatikara-prodbhūta-vadhārditaḥ |

vicchedo na hi varṇyatāṁ mama puraḥ śrī-ghoṣa-lakṣmī-pater

ity antaḥ-klamavān vadann ahaha yo vaivarṇyam eti kvacit ||98||

khelantau vimale kalinda-duhitur guñjad-dvirephākule

kūle puṣpita-kānane dvija-rute rādhā-vidhū yauvate |

paśyantau kusumāvali-kṣaṇa-miṣād raktendu-bimbaṁ mitho

gāyan yo muditaḥ kvacid vitanute kāñcin nadīṁ dṛg-jalaiḥ ||99||

śrī-gopī-jana-vallabhasya madhure rāsotsave kīrtite

sadyas tat-praṇayānugaḥ kvacid aho yo nartane mūrcchati |

kampā-stambha-sugadgadokti-pulaka-svedāśru-vaivarṇya-bhāk

taṁ kārṣṇiṁ praṇamāmy ahaṁ prati-lavaṁ bhāvātmakaṁ bhāva-dam ||100||

etad yaḥ śatakaṁ rasotsava-mayaṁ pīyūṣa-dhārādhikaṁ

śyāmānanda-guṇācitaṁ vrajapati-krīḍā-kathā-saṅgatam |

premānanda-vivardhanaṁ pratipadaṁ sraddhānvitaḥ kīrtayet

sa prāpnoti gurau dhruvaṁ vraja-vadhū-nāthe ca bhaktiṁ param ||101||